Klaus Iohannis se află într-o vizită oficială la Washington, unde s-a întâlnit cu președintele Camerei Reprezentanților din Congresul Statelor Unite ale Americii, Mike Johnson.
Președintele României a avut cuvinte de apreciere la adresa legislativului american pentru o serie de acțiuni, printre care cooperarea cu România, dar și cu alte state europene, în promovarea securității și prosperității euroatlantice sau asistența acordată Ucrainei.
De asemenea, Klaus Iohannis a subliniat angajamentul autorităților române de a consolida Parteneriatul Strategic cu Statele Unite ale Americii, potrivit Digi24.
Pe data de 8 mai, președintele României a primit premiul Distinguished International Leadership. Potrivit Digi24, Klaus Iohannis este primul şef de stat european onorat cu Distinguished International Leadership Award, în cei 24 de ani de la înfiinţarea Consiliului Atlantic.
Carmen Iohannis a ajuns la Casa Albă. Ce ținută a purtat prima-doamnă și ce i-a transmis Jill Biden
Alături de președintele României în Statele Unite ale Americii se află și soția sa, Carmen Iohannis. Pe 7 mai, în timp ce Klaus Iohannis se afla la o întrevedere cu Joe Biden, prima-doamnă a României se întâlnea cu Jill Biden la Casa Albă.
„Carmen, a fost minunat să te primesc la Casa Albă, după ce m-ai primit cu bunăvoință în România acum doi ani. Nu voi uita niciodată cum tu și poporul român v-ați deschis brațele pentru refugiații care fugeau din Ucraina. A fost, și încă este, cu adevărat inspirațional”, a transmis prima-doamnă a Americii pe contul său de Facebook.
De asemenea, prima-doamnă a României a postat recent pe contul său de Facebook fotografii din timpul vizitei la Casa Albă, însoțite de un mesaj pentru Jill Biden: „O bucurie să mă reîntâlnesc cu Prima Doamnă a Statelor Unite ale Americii, Dr. Jill Biden, la Casa Albă.”
Din pozele postate pe rețelele de socializare, Carmen Iohannis a surprins cu noul său aspect. Prima-doamnă a României și-a schimbat coafura care a consacrat-o, afișând un look care a întinerit-o. Părul lung, culoarea mai închisă și machiajul subtil i-au scos în evidență trăsăturile, întinerind-o.
Pentru întâlnirea cu omoloaga sa americană, Carmen Iohannis a ales un costum din două pise de culoare roz pudră și un top alb. Aceasta a adăugat și un colier discret, iar ca pandant o cruce. Se presupune că alegerea vestimentară i se datorează lui Eli Laslău, pentru ținutele căreia a optat și în vizita oficială din Coreea de Sud.
Carmen Iohannis și Jill Biden s-au întâlnit și în 2022, de această dată în România. În timpul vizitei respective, cele două au vizitat Școala Gimnazială „Uruguay”, din sectorul 1, unde învață elevii ucrainiei refugiați din cauza războiului.